‘એક તો આ મીટિંગો મારી જાન લઈ લેશે. બોલતાં બોલતાં ગુલાલ જવા માટે ઊભી થઈ. એ વખતે એના કોમ્પ્યુટર પર ઓફિસિયલ અને પર્સનલ બંને મેઈલ એકાઉન્ટ ઓપન જ હતા. પણ ગુલાલને એની ફિકર નહોતી, કારણ કે અંતરા પર એને અપાર વિશ્વાસ હતો. અંતરા જોડે એનો પાસવર્ડ પણ હતો. ગુલાલની કોઈ વાત અંતરાથી ખાનગી નહોતી. ત્યાં સુધી કે જ્હોનથી માંડીને મલ્હાર સાથેના ચેટિંગથી પણ અંતરા વાકેફ જ હતી. અંતરા જોઈ રહી હતી કે ગુલાલ આ વખતે બહુ સિરિયસ છે. મલ્હારના દિલમાં એણે લાગણીનું અકાઉન્ટ ખોલાવી દીધું છે.